b'\n_START_ARTICLE_\nFriedrich Carl Kr\xc3\xbcck\n_START_PARAGRAPH_\nFriedrich Carl Kr\xc3\xbcck (16. december 1745 i Leezen i Segeberg Amt \xe2\x80\x93 22. maj 1816 i Giessen) var en slesvigsk kansler.\n_START_SECTION_\nUddannelse og tidlig karriere\n_START_PARAGRAPH_\nHan var s\xc3\xb8n af pastor Jacob Christian Kr\xc3\xbcck (24. januar 1719 i Bordelum - 14. november 1784 som hovedpr\xc3\xa6st i Preetz, gift 2. gang med Emilie Sophie von Ettner und Eyteritz) og Sophia Hedevig f\xc3\xb8dt Frisch (29. september 1710 - 1751), var f\xc3\xb8dt i Leezen i Segeberg Amt, hvor faderen da var pr\xc3\xa6st. Han kom 1761 p\xc3\xa5 gymnasiet i Altona, studerede fra 1763 i G\xc3\xb6ttingen og tog 1767 juridisk eksamen med udm\xc3\xa6rkelse i Gl\xc3\xbcckstadt, var et \xc3\xa5r advokat i Preetz, et \xc3\xa5r sekret\xc3\xa6r hos landfoged von Eggers i Meldorf og blev i december 1768 2. sekret\xc3\xa6r i Landbokommissionen for Slesvig og Holsten, 1772 enesekret\xc3\xa6r og medlem af kommissionen og udn\xc3\xa6vntes 1774 tillige til overtalligt medlem af Overretten i Slesvig samt overretsr\xc3\xa5d og siden kancellir\xc3\xa5d.\n_START_SECTION_\nI K\xc3\xb8benhavn\n_START_PARAGRAPH_\n\xc3\x85ret efter blev han af Andreas Peter Bernstorff hentet til K\xc3\xb8benhavn som 1. ekspeditionssekret\xc3\xa6r i Tyske Kancelli, blev 30. december 1776 deputeret, 1777 justitsr\xc3\xa5d, 1779 etatsr\xc3\xa5d og fik 1780 korrespondancen om det tyske riges sager i Departementet for de udenlandske aff\xc3\xa6rer. 1789 udn\xc3\xa6vntes han til konferensr\xc3\xa5d, 1795 til overprokur\xc3\xb8r for Slesvig og medlem af Overbankdirektionen, 1796 til medlem af Kanalkommissionen._NEWLINE_De af ham som overprokur\xc3\xb8r udstedte anordninger udm\xc3\xa6rker sig ved orden, klarhed og knaphed i stilen, og han synes i de \xc3\xa5r i det hele at have v\xc3\xa6ret taget p\xc3\xa5 r\xc3\xa5d med ogs\xc3\xa5 i vigtige kongerigske lovgivningssager. Det skyldes s\xc3\xa5ledes vistnok hans forslag, at Trykkefrihedsloven af 27. september 1799 kom til at indeholde en bestemmelse om, at den, der en gang var straffet for en presseforseelse, skulle n\xc3\xa6ste gang foruden med straf tillige rammes med fremtidig censur._NEWLINE_Kr\xc3\xbcck, der var en fint dannet mand, skrev 1800 i K\xc3\xb8benhavn Eumenia, ein philosophisches Glaubensbekenntniss als Selbstgespr\xc3\xa4ch. 31. december 1801 blev han udn\xc3\xa6vnt til kansler i Slesvig, 1803 til Hvid Ridder, 1811 til gehejmekonferensr\xc3\xa5d, 1812 til Dannebrogsmand, og 1815 kreerede Kiels Universitet ham til dr. phil. honoris causa. Han d\xc3\xb8de 22. maj 1816 i Giessen p\xc3\xa5 en baderejse til Wiesbaden.\n_START_SECTION_\n\xc3\x86gteskab\n_START_PARAGRAPH_\nHan \xc3\xa6gtede 1772 Cordula Christine Christiane Sessler (16. januar 1750 i Slesvig by - 7. april 1818 sammesteds), datter af postmester Johann Jacob Sessler (ca. 1710-1780) og Maria Krebs (ca. 1716-1796)._NEWLINE_Det Nationalhistoriske Museum p\xc3\xa5 Frederiksborg Slot har en tegning af Kr\xc3\xbcck.'